lietuvos respublikos krašto apsaugos
ministras

ĮSAKYMAS

DĖL KRAŠTO APSAUGOS MINISTRO 2004 M. KOVO 8 D. ĮSAKYMO NR. V-206

„DĖL LIETUVOS RESPUBLIKOS KRAŠTO APSAUGOS MINISTERIJOS DARBO REGLAMENTO PATVIRTINIMO“ PAKEITIMO

2021 m. spalio 7 d. Nr. V-767

Vilnius

P a k e i č i u Lietuvos Respublikos krašto apsaugos ministerijos darbo reglamentą, patvirtintą Lietuvos Respublikos krašto apsaugos ministro 2004 m. kovo 8 d. įsakymu Nr. V-206 „Dėl Lietuvos Respublikos krašto apsaugos ministerijos darbo reglamento patvirtinimo“:

1. Pakeičiu 79 punktą ir jį išdėstau taip:

„79. Ministerijos dokumentų valdymą organizuoja, koordinuoja ir įgyvendina Administracijos departamentas, vadovaudamasis Lietuvos Respublikos dokumentų ir archyvų įstatymu, Dokumentų tvarkymo ir apskaitos taisyklėmis, kitais teisės aktais, reglamentuojančiais dokumentų valdymą.“

2. Pakeičiu 82 punktą ir jį išdėstau taip:

„82. Ministerijos dokumentų vertimą iš užsienio kalbos ir į užsienio kalbą organizuoja Administracijos departamentas pagal Ministerijos administracijos padalinių pateiktas vertimo paraiškas.“

3. Pakeičiu 118 punktą ir jį išdėstau taip:

„118. Ministerijos administracijos padaliniai tvarko ir saugo sudaromas bylas iki jų perdavimo užbaigtų bylų apskaitai tvarkyti.

Ministerijos administracijos padaliniai nuolat, ilgai ir trumpai saugomas bylas, kurių saugojimo terminas pasibaigęs, perduoda Administracijos departamentui iki einamųjų metų birželio 30 d., o Lietuvos Respublikos gynybos atašė nuolat ir trumpai saugomas bylas perduoda Administracijos departamentui iki einamųjų metų rugsėjo 30 d.“

4. Pakeičiu 119 punktą ir jį išdėstau taip:

„119. Likviduojami Ministerijos administracijos padaliniai perduoda Administracijos departamentui visas turimas bylas.“

5. Pakeičiu 121 punktą ir jį išdėstau taip:

„121. Užsienio valstybių oficialių asmenų, tarptautinių institucijų ir organizacijų atstovų susitikimus su krašto apsaugos ministru, viceministrais, Ministerijos kancleriu ir Ministerijos gynybos politikos direktoriumi organizuoja, koordinuoja ir informacinį aprūpinimą pagal savo kompetenciją užtikrina TROG ir Euroatlantinio bendradarbiavimo grupė. Susitikimų vertimą žodžiu iš užsienio kalbos ir į užsienio kalbą organizuoja Administracijos departamentas pagal Ministerijos administracijos padalinių pateiktas paraiškas. Protokolo reikalavimų laikymąsi oficialių susitikimų ir vizitų metu užtikrina Protokolo skyrius.

Darbotvarkė ir susitikimui parengta medžiaga ne vėliau kaip prieš tris darbo dienas iki susitikimo pateikiama atitinkamai krašto apsaugos ministrui, viceministrams, Ministerijos kancleriui ar Ministerijos gynybos politikos direktoriui, jeigu ministras, viceministras, Ministerijos kancleris ar Ministerijos gynybos politikos direktorius nenustato kitaip.“

Krašto apsaugos ministras	Arvydas Anušauskas